TARYBOS SPRENDIMAS
2004 m. lapkričio 22 d.
dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, papildomo protokolo pasirašymo ir laikino taikymo
(2005/106/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 310 straipsnį kartu su 300 straipsnio 2 dalies pirmuoju ir antruoju sakiniu,
atsižvelgdama į 2003 m. Stojimo aktą, ypač į jo 6 straipsnio 2 dalį,
atsižvelgdama į Komisijos pasiūlymą,
Kadangi:
(1)
2003 m. gruodžio 22 d. Taryba įgaliojo Komisiją Europos bendrijos ir jos valstybių narių vardu vesti derybas su Čile dėl Susitarimo, steigiančio Europos bendrijos bei jos valstybių narių ir Čilės Respublikos asociaciją, siekiant atsižvelgti į naujų valstybių narių įstojimą į Europos Sąjungą, papildomo protokolo.
(2)
Įvykus deryboms, 2004 m. balandžio 30 d. buvo parafuotas papildomas protokolas.
(3)
Numatant galimybę sudaryti papildomą protokolą vėliau, jį reikia pasirašyti Bendrijos ir valstybių narių vardu ir pritarti tam tikrų jo nuostatų laikinam taikymui,
NUSPRENDĖ:
Vienintelis straipsnis
1. Šiuo sprendimu Tarybos pirmininkas yra įgaliojamas paskirti asmenį (-is), įgaliotą (-us) Europos bendrijos ir jos valstybių narių vardu pasirašyti Susitarimo, steigiančio Europos bendrijos bei jos valstybių narių ir Čilės Respublikos asociaciją, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, papildomą protokolą.
Papildomo protokolo tekstas pridedamas prie šio sprendimo.
2. 2, 3, 4, 5, 6, 11 ir 12 papildomo protokolo straipsniai taikomi laikinai iki jo įsigaliojimo.
Priimta Briuselyje, 2004 m. lapkričio 22 d.